送李瑞昌
作者：周紫芝
朝代：宋

paragraphs: 廬阜老人心古錐，頗學子長多愛奇。
晚生恨不見前輩，一談往事神先馳。
龍眠人品似摩詰，不比老閻呼畫師。
往時袖手閲神駿，三馬就斃何由追。
都人一日傳萬口，後生聞此心懷疑。
諸孫今喜典型在，此事頗從君得之。
吾皇仁聖重賢士，子孫必錄初無遺。
但令苛政不如虎，會有善事令天知。
碧油擁被報政急，桁楊臥壁催科遲。
他年父老歌遺愛，爲君摩石題蒼碑。